**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Споразума између Владе Републике Србије и Владе Републике Гватемале о укидању виза за носиоце обичних пасоша садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ**

**СПОРАЗУМА**

Билатерални односи су пријатељски и без отворених питања. Последњих година се бележи интензивнији политички дијалог. Министар спољних послова Републике Србије Никола Селаковић боравио је у званичној посети Републици Гватемали од 28. до 30. септембра 2021. године, током које је имао одвојене састанке са председником А. Е. Ђаматеи Фаљом, председником Конгреса А. Естуардом Родригесом и министром иностраних послова Републике Гватемале П. Бролом Вилом. Тадашњи први потпредседник Владе и министар спољних послова Републике Србије Ивица Дачић боравио је, од 26. до 27. марта 2019. године, у званичној посети Републици Гватемали. Прве билатералне политичке консултације министарстава спољних послова Републике Србије и Републике Гватемале одржане су у Београду, 13. октобра 2021. године. Гватемалску делегацију предводио је заменик министра амбасадор К. Рамиро Мартинес, а делегацију Министарства спољних послова Републике Србије тадашњи државни секретар Н. Старовић. Министар иностраних послова Републике Гватемале П. Броло Вила боравио је у Београду у октобру 2021. године, ради учешћа на Комеморативном састанку посвећеном обележавању 60. годишњице Прве конференције Покрета несврстаних земаља. Том приликом реализован је билатерални састанак тадашњег министра спољних послова Н. Селаковића и министра Броло Виле. Тадашњи министар спољних послова Републике Гватемале Сандра Ерика Ховел Поланко боравила је, од 5. до 7. септембра 2019. године, у узвратној званичној посети Републици Србији.

Споразум између Владе Републике Србије и Владе Републике Гватемале о укидању виза за носиоце обичних пасоша потписан је у Њујорку, 22. септембра 2023. године, на маргинама 78. заседања Генералне скупштине Уједињених нација. Република Гватемала се налази на листи држава чијим држављанима није потребна виза приликом преласка спољних граница Европске уније (на листи држава наведених у Анексу II Уредбе Европског парламента и Савета 2018/1806). Сходно томе, након ступања Споразума на снагу, Република Србија ће се додатно усагласити са визним режимом Европске уније. Планом хармонизације визног режима Републике Србије са визним режимом Европске уније, који је Влада Републике Србије усвојила 14. новембра 2023. године, предвиђено је да ће се Република Србија усагласити са визним режимом Европске уније у односу на Републику Гватемалу 2026. године. Република Гватемала није признала једнострано проглашену независност тзв. „Косова”, а приликом гласања о Резолуцији о Сребреници у Генералној скупштини Уједињених нација била је уздржана.

Потврђивање Споразума између Владе Републике Србије и Владе Републике Гватемале о укидању виза за носиоце обичних пасоша допринеће развоју свеобухватних билатералних односа.

Према подацима из базе података Министарства спољних послова „Визни информациони систем”, у периоду од 1. јануара 2023. године до 31. децембра 2023. године, издато је 5 виза држављанима Републике Гватемале.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Закона о потврђивању Споразума између Владе Републике Србије и Владе Републике Гватемале о укидању виза за носиоце обичних пасоша није потребно обезбеђивање средстава у буџету Републике Србије.